«Бахъсэн» газетым зэпеуэ зэхеублэ
«Бахъсэн» газетым 10-11 классхэм щIэс ныбжьыщIэхэм папщIэ журналист лэжьыгъэхэм я зэпеуэ зэхеублэ. Ар ирырагъэхьэлIащ къалэм цIыхухэм зыщагъэпсэху, «Мамырыгъэмрэ щэнхабзэмрэ и парк» къызэрыщызэIуахынум.
«Дэ ди мурадщ журналист IэщIагъэм цIэщIэхэр къыщызэIутхыну, къалэмыр зыгъабзэхэм гъуэгу еттыну, абы къыдэкIуэуи, ныбжьыщIэ къыдэкIуэтейхэр щIыуэпсым щысхьу, къалэм дащIыхь ухуэныгъэхэм, ар зэрырагъэфIакIуэ IэмэпсымэщIэхэм хуэсакъыу едгъэсэну», - дыкъыщоджэ газетым зэбгритыкIа хъыбарегъащIэм.
Зэпеуэм хэтынухэм я лэжьыгъэхэр адыгэбзэкIи урысыбзэкIи Iахынущ. ЛъэIу тхылъхэр жэпуэгъуэм и кIэ пщIондэ «Бахъсэн» газетым и редакцэм ирагъэхь хъунущ мыпхуэдэ адресымкIэ: Бахъсэн, Лениным и цIэкIэ уэрам, 21. Е электрон-пощтым: gazetabaksan@mail.ru . Лэжьыгъэр А4 форматым ит напищым щIигъу хъунукъым. Ар къэщыпауэ щытын хуейщ «Times New Roman» шрифтым и I4-нэ кеглымкIэ, сатырхэм я зэхуакур I,5-рэщ.
Зэпеуэм ирагъэхь тхыгъэхэм хэплъэнущ ар зи пщэ далъхьэну комиссэр. ТекIуахэм саугъэт лъапIэхэр иратынущ.
НэхъыфIу къалъыта тхыгъэхэр «Бахъсэн» газетым, къалэ Iэтащхьэм и IуэхущIапIэм и интернет хэщIапIэм, инстаграмым щигъэлажьэ напэкIуэцIым къытрадзэнущ.
Чэрим Марианнэ.
